Anna Madeleine Beicht

D'Anna Madeleine ("Pepy") Beicht, gebuer den 3. Mäerz 1907 an der Stad, an och do gestuerwen de 16. November 1976, war eng lëtzebuergesch Musekspedagogin, Pianistin a Komponistin.

Mat 8 Joer ass si als Pianistin am Kader vun engem Concert vum Chouer Orania, deen hire Papp de Jean-Pierre Beicht dirigéiert huet, virun der Groussherzogin Marie-Adelheid opgetrueden.

Mat 11 Joer huet si d'Melodie vum Lidd "Léiwe Kleeschen, gudde Kleeschen" komponéiert. Iwwer weider Kompositiounen ass wéineg gewosst.

Vum 1. Januar 1929 bis den 31.12. 1956 war si Professorin fir Piano am Escher Conservatoire. Vum 1. Januar 1968 bis de 15. Juli 1974 war si um Stater Conservatoire engagéiert. Hir Schüler waren ë. a. d'Barbara Klingenberg an de Museksjournalist Guy Jourdain.

An den 1930er Joren war si eng gefrote Pianistin fir bei Concerten als Solistin opzetrieden oder um Fligel ze begleeden. Nom Krich huet si zesumme mat de Sänger Victor Jaans a Robert Hellinckx, dem Geiist Edmond Perbal Concerte ginn an ass am Trio mam Laure Paulus (Gei) a Jules Spedener (Cello), dem éischten an deemolegen Direkter vun der Escher Museksschoul opgetrueden.

Den 29. Mäerz 1937 huet si sech mam Postbeamten Eugène Moyen bestuet a si hunn zu Esch-Uelzecht gewunnt.

 Literatur 

 Anders-Malvetti, Ursula: Die Musikerfamilie Beicht. Jean-Pierre, Louis und Anna Madeleine, in: nos cahiers. Lëtzebuerger Zäitschrëft fir Kultur, Luxemburg Jg. 34 (2013), Nr. 1, S. 105-118.
 Blasen, Léon: Lëtzebuerger Komponisten, hrsg. von Lëtzebuerger Stadmusek, aus Anlass ihres 125. Jubiläums, Luxemburg 1988, S. 46. Conservatoire de musique de la Ville de Luxembourg (Hrsg.): Soixante-quinzième anniversaire, Luxemburg 1981.
 Jourdain, Guy: Luxemburger Komponisten: Madeleine Beicht, in: Clausener Trooter. Bulletin trimestriel de la Fanfare Grand-Ducale de Clausen, Luxemburg 1978, Nr. 6, S. 6-7

 Kuck och 
 Lëscht vu lëtzebuergesche Museker
 Lëscht vu lëtzebuergesche Komponisten

 Um Spaweck 
 Biografie vum Anna Madeleine Beicht op musique.uni.lu

Kategorie:Lëtzebuergesch Musekspedagogen
Kategorie:Lëtzebuergesch Pianisten
Kategorie:Lëtzebuergesch Komponisten
Kategorie:Gebuer 1907
Kategorie:Gestuerwen 1976